Predkladacia správa


Ministerstvo vnútra SR predkladá na rokovanie vlády SR materiál „Návrh zmeny právnej formy príspevkovej organizácie Nemocnica s poliklinikou Ministerstva vnútra Slovenskej republiky na akciovú spoločnosť so 100 % majetkovou účasťou štátu“.
Ministerstvo vnútra SR zriadilo príspevkovú organizáciu Nemocnica s poliklinikou Ministerstva vnútra SR, ktorej úlohou bolo plniť predovšetkým požiadavky zriaďovateľa. V súčasnom období dochádza k reštrukturalizácii organizačnej štruktúry Ministerstva vnútra SR, ktorej výsledkom je zmena požiadaviek na príspevkové organizácie. 

Činnosť príspevkových organizácií je determinovaná predovšetkým základným právnym predpisom, t. j. zákonom č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov (ďalej len „zákon o rozpočtových pravidlách“). V zmysle ustanovenia § 1 písm. d) zákona o rozpočtových pravidlách tento zákon upravuje zriaďovanie rozpočtových organizácií a príspevkových organizácií a hospodárenie rozpočtových organizácií a príspevkových organizácií. Hospodárenie príspevkových organizácií je založené na plnení úloh od zriaďovateľa, za ktoré patrí príspevkovej organizácii odmena vo forme tržieb. V prípade, ak tieto tržby spravidla nestačia na pokrytie nákladov, poskytuje zriaďovateľ príspevok na úhradu nákladov. Príspevková organizácia môže so súhlasom zriaďovateľa vyvíjať podnikateľskú činnosť. Hlavným cieľom fungovania príspevkovej organizácie je však plnenie verejného záujmu. 

Cieľom zmeny právnej formy je vytvorenie predpokladov pre eliminovanie nákladov v pôsobnosti Ministerstva vnútra SR, spojených so zabezpečovaním zdravotnej starostlivosti prostredníctvom príspevkovej organizácie Nemocnica s poliklinikou Ministerstva vnútra Slovenskej republiky. 

Súčasťou predloženého materiálu je aj Harmonogram opatrení na uskutočnenie zmeny právnej formy príspevkovej organizácie Nemocnica s poliklinikou Ministerstva vnútra Slovenskej republiky na akciovú spoločnosť so 100 % majetkovou účasťou štátu. Termíny jednotlivých opatrení budú aktualizované po schválení materiálu vládou SR a v súlade s uznesením vlády SR k predmetnému materiálu.

Materiál bol predmetom medzirezortného pripomienkového konania, v rámci ktorého boli uplatnené zásadné pripomienky zo strany Ministerstva financií SR. Zásadné pripomienky boli Ministerstvom vnútra SR akceptované a materiál sa predkladá na rokovanie vlády SR bez rozporov. 

